ลงทะเบียนเก็บตกคนละครึ่ง1ล้านสิทธิ20ม.ค.นี้
คลังเสนอ ครม. สัปดาห์หน้า ลงทะเบียนคนละครึ่งเก็บตก 1 ล้านสิทธิ เริ่มใช้เงินได้ 25 ม.ค.นี้
12 ม.ค. 2564

นายอาคม เติมพิทยาไพสิฐ รมว.การคลัง เปิดเผยว่า ในวันที่ 19 ม.ค. 2564 คลังจะเสนอให้คณะรัฐมนตรี (ครม.) เห็นชอบลงทะเบียนเก็บตกมาตรการคนละครึ่ง ได้วงเงินใช้จ่ายซื้อสินค้า 3,500 บาท จำนวนประมาณ 1 ล้านสิทธิ โดยเป็นยอดที่เหลือจากเฟส 1 จำนวน 4.5 แสนคน จากคนได้สิทธิ 10 ล้านคน และเฟส 2 อีกประมาณ 5 แสนกว่าคน จากผู้ที่ได้สิทธิ 5 ล้านคน เนื่องจากไม่ใช้เงินภายใน 14 วัน หลังจากที่ได้สิทธิ
ทั้งนี้ หลังจาก ครม. เห็นชอบจะเริ่มให้เปิดลงทะเบียนในวันที่ 20 ม.ค. 2564 ผ่าน www.คนละครึ่ง.com ตั้งแต่เวลา 06.00 น. เป็นต้นไป และผู้ที่ผ่านเกณฑ์จะเริ่มใช้เงินได้ในวันที่ 25 ม.ค. 2564 เป็นต้นไป ถึง 31 มี.ค. 2564